REPUBLIKA SRBIJA

NARODNA SKUPŠTINA

Odbor za prostorno planiranje, saobraćaj,

infrastrukturu i telekomunikacije

13 Broj 06-2/299-15

7. jul 2015. godine

B e o g r a d

ZAPISNIK

34. SEDNICE ODBORA ZA PROSTORNO PLANIRANjE, SAOBRAĆAJ, INFRASTRUKTURU I TELEKOMUNIKACIJE

ODRŽANE 7. JULA 2015. GODINE

 Sednica je počela u 11.30 časova.

 Sednici je predsedavao Milutin Mrkonjić, predsednik Odbora.

 Sednici su prisustvovali članovi Odbora: Konstantin Arsenović, Zoran Bojanić, Dragan Jovanović, Milan Kovačević, Mujo Muković, Vučeta Tošković i Goran Ćirić.

 Sednici su prisustvovali zamenici članova Odbora: Radmilo Kostić (zamenik Saše Mirkovića) i Ivana Stojiljković (zamenik dr Vladimira Orlića).

 Sednici nisu prisustvovali članovi Odbora: Branka Bošnjak, Jovica Jevtić, Jovan Marković, Zoran Milekić, Katarina Rakić, Suzana Spasojević, i Slobodan Homen, niti njihovi zamenici.

 Sednici su prisustvovali iz Republičke agencije za elektronske komunikacije: prof. dr Jovan Radunović, predsednik UO, dr Milan Janković, direktor i dr Dejan Šuput, rukovodilac Službe za opšte poslove.

 Odbor je jednoglasno, u skladu sa predlogom predsednika Odbora, usvojio sledeći:

D n e v n i r e d

1. Razmatranje Izveštaja o radu Regulatorne agencije za elektronske komunikacije i poštanske usluge za 2014. godinu, sa prilozima (broj 02-1652/15 od 19.06.2015.godine);
2. Razmatranje predstavki na predlog Radne grupe Odbora.

Prva tačka dnevnog reda - **Razmatranje Izveštaja o radu Regulatorne agencije za elektonske komunikacije i poštanske usluge za 2014. godinu**

 U uvodnom izlaganju, prof. dr Jovan Radunović se osvrnuo na osnovne rezultate rada ove agencije u proteklih 10 godina, koliko je prošlo od njenog osnivanja. Između ostalog obezbeđen je značajan razvoj investicija u fiksnu i bežičnu infrastrukturu, značajno je povećana penetracija širokopojasnih pristupa, započeta je utakmica operatora u ponudi paketa serije usluga, obezbeđeni su uslovi za predvidivo i ravnopravno poslovanje kao i prelazak sa analognog na digitalno emitovanje. Samo tržište, koje Agencija reguliše je povećano novim zakonom zato što mu je pridruženo i tržište poštanskih usluga. U narednom periodu Agencija ima za cilj osnivanje nacionalne širokopojasne mreže koja treba da poveže sve državne institucije i da omogući krajnjem korisniku širokopojasni pristup.

 U nastavku sednice direktor agencije, prof. dr Milan Janković, je naglasio da od sredine prošle godine, posle usvojenih izmena Zakona o elektronskim uslugama i dopuna Zakona o poštanskim uslugama, udruženo rade Agencija za poštanske usluge i Ratel pod novim nazivom Regulatorna agencija za elektronske komunikacije i poštanske usluge. Podaci u ovom izveštaju su po po prvi put objdinjeni za oba sektora. Što se tiče investicija one su za 2014.godinu bile na nivou od 200 miliona i konstantne su u poslednjih nekoliko godina. Prihodi sektora su dosta stabilni i kreću se oko 1,5 milijardi evra u oblasti elektronskih komunikacija. Od januara je uvedena mogućnost tehnološke neutralnosti korišćenja opsega, a od marta 2015.godine i mogućnost da sva tri operatora, Telekom, Telenor i Vip, pružaju četvrtu generaciju mobilnih sistema sa tendencijom povećavanja, da bi krajnji korisnici bili u mogućnosti da primaju protoke do 100 MB. Kada je reč o distribuciji medijskih sadržaja naglašeno je da je od 2005.godine skoro tri puta povećan broj korisnika. Prihod u ovom sektoru je 2005.godine bio oko 20 miliona evra, a 2014. godine je dostigao 125 miliona evra. Dominantna tehnologija u kablovskom sistemu je ADSL a u mobilnom je 3G mreža. Ono na čemu Srbija mora da radi u narednom periodu, a donete su i strategije širokopojasnih servisa, je povećanje korišćenja optičkih kablova jer u tom segmentu postoji oko 14 000 korisnika, (ADSL priključak ima 715 000 korisnika). Republika Srbija se u međunarodnim okvirima, nalazi između 40 i 50 mesta, 2013. godine bili smo na 50 mestu. Kada se govori o poštanskim uslugama mora se priznati da trend univerzalne poštanske usluge stagnira dok komercijalne usluge beleže rast. Prihod od poštanskih usluga beleži rast od oko 25% u periodu od 2010. godine do 2014. godine Suficit u iznosu od oko 1 milijarde dinara koji je Agencija ostvarila je uplaćen u budžet Republike Srbije.

 U nastavku sednice narodni poslanici su iznosili primedbe i sugestije i učestvovali u diskusiji. Naglašeno je da je u procesu privatizacije Telekoma važno izbeći mogućnost da Telekom ostane bez jakog strateškog partnera. Takođe, izneto je mišljenje da u pregovorima o budućem statusu Telekoma, treba insistirati na našim čvorištima, pristupnim mrežama i našoj kablovskoj kanalizaciji. Privatizacija Telekoma, takođe, podrazumeva i rešavanje imovinsko-pravnih odnosa JP ,,Pošta Srbije“, pa je potrebno definisati šta je imovina JP ,,Pošta Srbije“, koja ostaje u vlasništvu države i onoga što će biti predmet privatizacije.

 Na ove sugestije predstavnici Agencije su istakli da je već formirano nekoliko radnih grupa između JP ,,Pošta Srbije“, Telekoma i resornog ministarstva koje će se baviti pitanjima imovine, socijalnog programa i sistema specijalnih veza. Taj proces je dosta odmakao i planirano je da se završi pre procesa privatizacije. Osnov za dalji razvoj tržišta, po mišljenju predstavnika Agencije, leži u formiranju nacionalne širokopojasne mreže, što bi trebalo uraditi pre privatizacije Telekoma. Takođe, istaknuto je da je neophodno što pre doneti novi Zakon o elektronskim komunikacijama i Zakon o poštanskim uslugama koji će uključiti direktive koje do sada nisu uključene, da bi se našao budući mehanizam finansiranja poštanskih usluga.

 Na pitanje narodnog poslanika o ukidanju poštarine na pošiljke od 120 grama istaknuto je da je to moguće onda kada država izdvoji značajna sredstva iz budžeta da bi finansirala održavanje te univerzalne usluge.

 U diskusiji su učestvovali narodni poslanici: Milutin Mrkonjić, Goran Ćirić, Dragan Jovanović i Zoran Bojanić.

 Na kraju rasprave Odbor za prostorno planiranje, saobraćaj, infrastrukturu i telekomunikacije je odlučio da prihvati Izveštaja o radu Regulatorne agencije za elektonske komunikacije i poštanske usluge za 2014. godinu.

Druga tačka dnevnog reda - **Razmatranje predstavki na predlog Radne grupe Odbora**

Izvestilac Radne grupe Odbora, Vučeta Tošković, je obavestio prisutne da se Radna grupa Odbora obrazovana za razmatranje predstavki sastala i razmotrila šest pristiglih predstavki i odlučila sledeće o daljem postupanju:

* Predstavka Miodraga Ilića iz Zaječara, u vezi rada Gradske uprave Opštine Zaječar, broj 07-1158/15, biće prosleđena MZ Mali Salaš;
* Predstavka Zorana Trifunovića iz Rače, u vezi zaštite imovinskih prava, broj 07-1348/15, biće prosleđena Ministarstvu građevinarstva, saobraćaja i infrastrukture;
* Predstavka Stanojke Cvijanović iz Beograda, u vezi bespravnog rušenja stana u ulici Ruzveltovoj br. 15/1, broj 07-1371/15, biće vraćena podnosiocu zbog nepotpune dokumentacije;

 - Zahtev advokatske kancelarije Aleksić, u vezi preduzimanja mera usled kršenja zakona od strane Zavoda za intelektualnu svojinu, broj 07-1498/15, biće prosleđen Ministarstvu trgovine, turizma i telekomunikacija;

 - Primedbe i predloge Milorada Subotića, u vezi donošenja zakonskih odredaba koje se odnose na konverziju građevinskog zemljišta, broj 351-3672/13, biće upućene Ministarstvu građevinarstva, saobraćaja i infrastrukture;

 - Idejni projekti Danice Predolac Jevremović za sistemsko rešenje parkiranja u zemlji i svetu, broj 9-1733/15, biće prosleđeni Ministarstvu građevinarstva, saobraćaja i infrastrukture.

Odbor je, jednoglasno, odlučio da prihvati predloge Radne grupe za postupanje povodom svakog podneska.

**\***

**\* \***

Na sednici je vođen tonski zapis.

Sednica je zaključena u 12.30 časova.

SEKRETAR ODBORA PREDSEDNIK ODBORA

 Biljana Ilić Milutin Mrkonjić